Последование молебнаго пения

 о жене, плод во чреве носящей и родити готовящейся

Иерей начинает: Благословен Бог наш:

Чтец: Царю Небесный: Трисвятое. Отче наш:

Возглас: Яко Твое есть Царство:

Господи, помилуй *(12 раз).*

Слава, и ныне:

Приидите, поклонимся Цареви нашему Богу.

Приидите, поклонимся и припадем Христу, Цареви нашему Богу.

Приидите, поклонимся и припадем Самому Христу, Цареви и Богу нашему.

Псалом 142:

Господи, услыши молитву мою, внуши моление мое во истине Твоей, услыши мя в правде Твоей. И не вниди в суд с рабом Твоим, яко не оправдится пред Тобою всяк живый. Яко погна враг душу мою, смирил есть в землю живот мой. Посадил мя есть в темных, яко мертвыя века. И уны во мне дух мой, во мне смятеся сердце мое. Помянух дни древния, поучихся во всех делех Твоих, в творениих руку Твоею поучахся. Воздех к Тебе руце мои, душа моя яко земля безводная Тебе. Скоро услыши мя, Господи, исчезе дух мой, не отврати лица Твоего от мене, и уподоблюся низходящым в ров. Слышану сотвори мне заутра милость Твою, яко на Тя уповах. Скажи мне, Господи, путь, воньже пойду, яко к Тебе взях душу мою. Изми мя от враг моих, Господи, к Тебе прибегох. Научи мя творити волю Твою, яко Ты еси Бог мой. Дух Твой Благий наставит мя на землю праву. Имене Твоего ради, Господи, живиши мя, правдою Твоею изведеши от печали душу мою. И милостию Твоею потребиши враги моя, и погубиши вся стужающыя души моей, яко аз раб Твой есмь.

Слава, и ныне: Аллилуиа: *Трижды.*

Бог Господь: тропарь, глас 4:

К Богоро́дице приле́жно ны́не притеце́м,/ гре́шнии и смире́ннии, и припаде́м,/ в покая́нии зову́ще из глубины́ души́:/ Влады́чице, помози́, на ны́ милосе́рдовавши,/ потщи́ся, погиба́ем от мно́жества прегреше́ний,/ не отврати́ Твоя́ рабы́ тщи́,/ Тя́ бо и еди́ну наде́жду и́мамы.

Ин тропарь, глас тойже:

Ма́ти Бо́га на́шего,/ во утро́бе заче́нши Христа́ Жизнода́вца,/ по́мощи в рожде́нии Того́ не потре́бовала еси́,/ те́мже ле́гце разреши́тися рабо́м Твои́м благослови́ и помози́,/ и младе́нцев и́х во вре́мя благопотре́бное роди́тися иму́щих,/ под покро́в Тво́й, я́ко Ма́терь, мо́лим, приими́:/ Ты́ бо еси́ в ро́дах Помо́щница и Засту́пница рабо́м Твои́м.

Слава, и ныне:

Не умолчи́м никогда́, Богоро́дице,/ си́лы Твоя́ глаго́лати, недосто́йнии:/ а́ще бо Ты́ не бы предстоя́ла моля́щи,/ кто́ бы на́с избaвил от толи́ких бе́д,/ кто́ же бы сохрани́л до ны́не свобо́дны?/ Не отсту́пим, Влады́чице, от Тебе́,/ Твоя́ бо рабы́ спаса́еши при́сно от вся́ких лю́тых.

Псалом 50:

Помилуй мя, Боже, по велицей милости Твоей, и по множеству щедрот Твоих очисти беззаконие мое. Наипаче омый мя от беззакония моего, и от греха моего очисти мя. Яко беззаконие мое аз знаю, и грех мой пред Тобою есть выну. Тебе единому согреших, и лукавое пред Тобою сотворих: яко да оправдишися во словесех Твоих, и победиши, внегда судити Ти. Се бо в беззакониях зачат есмь, и во гресех роди мя мати моя. Се бо истину возлюбил еси, безвестная и тайная премудрости Твоея явил мя еси. Окропиши мя иссопом, и очищуся, омыеши мя, и паче снега убелюся. Слуху моему даси радость и веселие, возрадуются кости смиренныя. Отврати лице Твое от грех моих и вся беззакония моя очисти. Сердце чисто созижди во мне, Боже, и дух прав обнови во утробе моей. Не отвержи мене от лица Твоего, и Духа Твоего Святаго не отими от мене. Воздаждь ми радость спасения Твоего, и Духом Владычним утверди мя. Научу беззаконныя путем Твоим, и нечестивии к Тебе обратятся. Избави мя от кровей Боже, Боже спасения моего: возрадуется язык мой правде Твоей. Господи, устне мои отверзеши, и уста моя возвестят хвалу Твою. Яко аще бы восхотел еси жертвы, дал бых убо: всесожжения не благоволиши. Жертва Богу дух сокрушен: сердце сокрушенно и смиренно Бог не уничижит. Ублажи, Господи, благоволением Твоим Сиона, и да созиждутся стены Иерусалимския. Тогда благоволиши жертву правды, возношение и всесожегаемая: тогда возложат на олтарь Твой тельцы.

Таже припевы ко Пресвятей Богородице:

Пресвята́я Богоро́дице, спаси́ на́с *(Дважды).*

Слава Отцу и Сыну и Святому Духу.

И ныне и присно и во веки веков. Аминь.

По 3-й песни:

Спаси́ от бед рабы́ Твоя́, Богоро́дице, я́ко вси по Бо́зе к Тебе́ прибега́ем, я́ко неруши́мей стене́ и предста́тельству.

При́зри благосе́рдием, Всепе́тая Богоро́дице, на мое́ лю́тое телесе́ озлобле́ние, и исцели́ души́ моея́ боле́знь.

Ектения сугубая: Помилуй нас, Боже: *с прибавлением прошения:*

Еще молимся о рабе Божией *(имярек)*, родити готовящейся и к помощи Божия Матере прибегающей, рцем вси, Господи, услыши и помилуй.

Возглас: Яко Милоcтив и Человеколюбец Бог еси, и Тебе слaву возсылaем, Отцу и Сыну и Святому Духу, ныне и присно, и во веки веков. Аминь.

Тропа́рь, гла́с 2:

Моле́ние те́плое, и стена́ необори́мая,/ ми́лости исто́чниче, ми́рови прибе́жище,/ приле́жно вопие́м Ти́:/ Богоро́дице Влады́чице, предвари́/ и от бе́д изба́ви на́с,/ еди́на вско́ре предста́тельствующая.

Таже припевы.

По 6-й песни:

Спаси́ от бед рабы́ Твоя́, Богоро́дице, я́ко вси по Бо́зе к Тебе́ прибега́ем, я́ко неруши́мей стене́ и предста́тельству.

При́зри благосе́рдием, Всепе́тая Богоро́дице, на мое́ лю́тое телесе́ озлобле́ние, и исцели́ души́ моея́ боле́знь.

 Таже ектения малая: Паки и паки:

Возглас: Ты бо еси Царь мира:

Конда́к, гла́с 6:

Предста́тельство христиа́н непосты́дное,/ Хода́тайство ко Творцу́ непрело́жное,/ не пре́зри гре́шных моле́ний гла́сы,/ но предвари́, я́ко Блага́я, на по́мощь на́с,/ ве́рно зову́щих Ти́:/ ускори́ на моли́тву, и потщи́ся на умоле́ние,/ предста́тельствующи при́сно, Богоро́дице, чту́щих Тя́.

Ин кондак, глас 2:

Сле́з Е́виных разреше́ние,/ проро́ческих писа́ний исполне́ние,/ от Ду́ха Свята́го Богомладе́нца заче́ншая,/ и во я́слех Вифлее́мских Того́ смире́нно роди́вшая,/ к Тебе́ прибега́ем я́ко Храни́тельнице же́н и младе́нцев,/ к Тебе́ воздыха́ем и Тя́ велича́ем:/ ра́дуйся, Благоутро́бная Ма́ти, в ро́дах Помо́щнице.

Таже прокимен, глас 4: Помяну имя Твое/ во всяком роде и роде. Стих: Слыши, Дщи, и виждь, и приклони ухо Твое. Евангелие от Луки, зачало 4-е.

Посем стихира, глас 6:

Не вве́ри мя челове́ческому предста́тельству,/ Пресвята́я Влады́чице,/ но приими́ моле́ние раба Твоего;/ скорбь бо обдержи́т мя./ Терпе́ти не могу́ де́монскаго стреля́ния,/ покро́ва не и́мам, ниже́ где прибе́гну окая́нный,/ всегда побежда́емь,/ и утеше́ния не и́мам, разве Тебе, Влады́чице мира,/ упова́ние и предста́тельство ве́рных,/ не пре́зри моле́ние мое́,/ поле́зно сотвори́.

Таже припевы.

По 9-й песни: Достойно есть:

Стихиры, глас 2:

Высшую небес и чистшую светлостей солнечных,/ избaвльшую нас от клятвы,/ Владычицу мира песньми почтим.

От многих моих грехов немощствует тело,/ немощствует и душа моя,/ к Тебе прибегaю, Благодaтней,/ надеждо ненадежных,/ Ты ми помози.

Владычице и Мaти Избaвителя,/ приими моление недостойных раб Твоих,/ да ходaтайствуеши к Рождшемуся от Тебе,/ о, Владычице мира,/ буди Ходaтаица!

Поем прилежно Тебе песнь ныне, Всепетой Богородице, рaдостно:/ со Предтечею и всеми святыми/ моли, Богородице, еже ущедрити ны.

Вся Ангелов воинства,/ Предтече Господень,/ апостолов двоенадесятице,/ святии вси с Богородицею, сотворите молитву,/ во еже спастися нам.

Трисвятое по Отче наш: Возглас: Яко Твое есть Царство:

Таже тропари, глас 6:

Помилуй нас, Господи, помилуй нас,/ всякаго бо ответа недоумеюще,/ сию Ти молитву яко Владыце,/ грешнии приносим:/ помилуй нас.

Слава: Господи, помилуй нас,/ на Тя бо уповахом,/ не прогневайся на ны зело,/ ниже помяни беззаконий наших,/ но призри и ныне яко благоутробен/ и избави ны от враг наших,/ Ты бо еси Бог наш,/ и мы людие Твои,/ вси дела руку Твоею,/ и имя Твое призываем.

И ныне: Милосердия двери отверзи нам,/ Благословенная Богородице,/ надеющиися на Тя да не погибнем,/ но да избавимся Тобою от бед:/ Ты бо еси спасение рода христианскаго.

Таже сугубая ектения: Помилуй нас, Боже: с прибавлением прошений:

Еще молимся, о рабе Божией *(имярек),* о еже в терпении и крепости телесней взрастити ей плод во чреве своем, рцем вси, Господи, услыши и помилуй.

Еще молимся о рабе Божией *(имярек)*, родити готовящейся и к помощи Божия Матере прибегающей, рцем вси, Господи, услыши и помилуй.

Еще молимся, о еже родитися и возрастати чаду ея здраву и под покровом Божия Матере храниму, рцем вси, Господи, услыши и помилуй.

Возглас: Услыши ны, Боже Спасителю наш, упование всех концев земли и сущих в мори далече, и милостив, милостив буди, Владыко, о гресех наших и помилуй ны, милостив бо и Человеколюбец Бог еси, и Тебе славу возсылаем, Отцу и Сыну и Святому Духу ныне и присно и во веки веков. Аминь.

Молитва

О, Пресвятая Дево, Мати Господа нашего Иисуса Христа, помилуй рабу Твою *(имярек)* и помози ей, да разрешится бремене своего благополучно.

О, Всемилостивая Владычице Богородице! Ты не потребовала еси помощи человеческия в рождении Сына Божия, подаждь помощь рабе Твоей, помощи требующей, наипаче же от Тебе. Даруй ей крепость в час сей, и младенца, иже имать родитися и внити в свет мира сего, сподоби во время благопотребно и умнаго света во святем Крещении водою и Духом. Тебе припадаем, Мати Бога Вышняго, и молимся: буди Милостивая Мати жене сей, ейже прииде время материю быти, и умоли воплотившагося из Тебе Христа Бога нашего, да укрепит ю свыше силою Своею. Яко держава Его благословена и препрославлена, со Безначальным Его Отцем, и с Пресвятым и Благим и Животворящим Его Духом, ныне и присно и во веки веков. Аминь.

Ина молитва

О, Пресвятая Дево, Мати Господа нашего Иисуса Христа, Скоропослушная Заступнице всех, с верою к Тебе прибегающих!

Ты, естество матере и чада познавши, прозябением чревоношения мирови благословение процвела еси и Сына Божия, Единороднаго Отцу, плоти приобщивши, на спасение нам родила еси!

О, Всемилостивая Владычице Богородице! Услыши нас в час сей и помози рабе Твоей *(имярек)* благополучно разрешитися бремене своего, даруй ей, носящей чадо во утробе, здравие и благомощие, буди Милостивая Помощница и умоли воплотившагося из Тебе Христа Бога нашего, да укрепит ю свыше силою Своею, и младенца, иже имать родитися и внити в свет мира сего, сподобит умнаго света во святем Крещении водою и Духом. Яко держава Его благословена и препрославлена со Безначальным Его Отцем и с Пресвятым и Благим и Животворящим Его Духом, ныне и присно и во веки веков. Аминь.

Таже: Отпуст.